OP SOEK NA FOKôl - Hennie Van Deventer
OP SOEK NA FOKôl
Danie Krynauw – opperste platjie
Vir elke diertjie sy plesiertjie. Vermoed ek het al voorheen hier vertel van Danie Krynauw van Melkbos wie se plesiertjie dit is om vir niksvermoedendes strikke te stel.Vir die doel hang hy meermale by die plaaslike Pick 'n Pay rond. Dis sy gunsteling-jagveld, kan jy maar sê.
Gister is hy tussen die seeppoeiers. Toe hy man van so plus-minus 50 – amper 30 jaar jonger as hy – sien nader kom, begin hy brom. Die: "Kan ek oom help?"
Danie: "Wonder waar steek hulle die Fokôl weg."
Slagoffer: "Die Fokôl, oom?"
Danie: "Ja, man. Hulle het vir my gesê as Skip of Omo nie help nie, sal Fokôl help. "
Daar begin die slagoffer toe ywerig help soek.
Hier is nog 'n regte-egte Danie Krynauwstorie wat verklap hoe 'n deurtrapte draaksteker hy is. Dit speel ook af in die plaaslike Pick 'n Pay waar hy by die kassier opdaag met 'n hand vol mottegif.
Hy wil graag weet wat kos dit, deel hy die kassier mee, want sy vrou strooi elke oggend so 'n bolletjie, fyn gemaal, oor sy ontbytkos.
Hy ook lief om vir mense te vra: "Het jy gehoor die Pous se vrou is dood?" Kry nogal dikwels die antwoord: "Haai, het nie eens geweet sy is siek nie."
Of: "Hoekom hang hulle nooit 'n man met 'n snor nie?" "Regtig nie?" "Nee, nooit. Omdat 'n tou sterker is."
Hy sal ook rondvra of iemand nie sy vrou gesien het nie. "Sy is die een met die een linkerarm."
Laat daar net groot rugby op die TV wees. Dan bel Danie rond en bont met 'n swaar Engelse aksent: " Just want to inform you of a power failure in your area this afternoon…."
Dat Danie nie die gewone 75-plusser is nie, hoor jy sommer dadelik as jy sy nommer skakel. Daardie selfde swaar Engelse aksent kondig aan: "Buckingham Palace here."
Wat die verklaring is? Seker maar dat hy 'n stemkunstenaar was wat vele rolle in radiodramas vertolk het. Blykbaar is dit 'n